b'\n_START_ARTICLE_\nEma Abram\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini lesnega trgaovca Franca Abrama. Po kon\xc4\x8dnem \xc5\xa1olanju se je v ateljeju tr\xc5\xbea\xc5\xa1kega slikarja Bollarinija posvetila slikarstvu. V tem obdobju so nastale ve\xc4\x8dmetrske kopije olj, ki jih je preslikavala v muzeju Revoltella (Museo Revoltella, Trst). Nato je leto in pol \xc5\xa1tudirala pri Hansu Hofmannu na slikarski akademiji v M\xc3\xbcnchnu (1922-1923). Po vrnitvi v Trst je tu v o\xc4\x8detovi hi\xc5\xa1i odprla atelje in v njem ustvarjala do smrti. S \xc4\x8dlani dru\xc5\xa1tva tr\xc5\xbea\xc5\xa1kega dru\xc5\xa1tva Artisti professionisti je razstavljala na ve\xc4\x8d skupinskih razstavah v Trstu, M\xc3\xbcnchnu in drugod. Slikala je portrete starcev in otrok, tiho\xc5\xbeitja, predvsem pa pokrajine. Modelirala je tudi reliefe, slikala na blago v batik tehniki in ustvarila nekaj kipov. Njen slog je bil zmeren impresionizem, zanimala sta jo predvsem svetloba in barva.'